Ma sterf ná aanval, verkragting by huis in Oos-Londen | Maroela Media
Ma sterf ná aanval, verkragting by huis in Oos-Londen
Angelique Clarke Abrahams (25) is dood nadat sy ernstig in haar huis aangerand is. (Foto: Facebook)
Die gemeenskap van Oos-Londen is in rou gedompel ná die dood van Angelique Clarke Abrahams Dinsdag. Abrahams (25) se dood kom kort ná die moord op Leighandre (Bay Lee) Jegels.
Jegels, 'n Suid-Afrikaanse bokskampioen, se polisiemanvriend het haar glo Vrydagmiddag in Mdantsane, buite Oos-Londen, doodgeskiet. Volgens die onafhanklike polisieondersoekdirektoraat was die motief vir die moord 'n huishoudelike geskil tussen die twee.
Abrahams was intussen sedert Donderdag in die hospitaal nadat sy in haar huis in Fynbos aangeval en glo verkrag is. Sy het verlede week 'n beskermingsbevel teen haar vermeende aanvaller gekry.
Marion Peake, 'n vriendin van Abrahams, het gesê Abrahams, 'n kontroleklerk, het ná 'n nagskof tuisgekom en die man in haar huis aangetref. Hy was goed aan haar bekend.
Hy het haar vyfjarige seuntjie glo kort tevore by 'n buurvrou, waar die kind gebly het, gaan haal en na die huis geneem. Peake vertel daar het hy glo die seuntjie beveel om na 'n slaapkamer te gaan en 'n kombers oor sy kop te trek, omdat hy "vir mamma moet doodmaak".
Peake het gesê Abrahams, 'n epilepsielyer, is ernstig aangerand en verkrag en het tydens die aanval 'n toeval gekry. Sy het byna haar tong afgebyt en kon weens die swelling nie behoorlik asem kry nie.
Ná die aanranding is haar vermeende aanvaller glo met die seuntjie by die huis uit. Die man het die kind ná die aanval by sy ouma gaan aflaai en verdwyn. Ná verskeie oproepe op sosiale media uit die gemeenskap – dat hy hom vir sy eie veiligheid aan die polisie moet gaan oorgee – het hy dit Donderdagaand gaan doen.
'n Buurvrou van Abrahams het onraad vermoed nadat die man en seuntjie by die huis uit is, en het na Abrahams in haar huis gaan soek. Sy het haar ernstig beseer daar aangetref.
Volgens Peake is Abrahams onmiddellik na die nabygeleë Empilweni-hospitaal geneem. Weens die bewering dat sy verkrag is, is sy egter na die Cecilia Makiwane-hospitaal oorgeplaas sodat monsters daar versamel kon word.
Abrahams is gister in dié hospitaal dood, waar haar ma, Maria, en seuntjie die afgelope paar dae by haar gewaak het, het Peake gesê. Sy het ná die aanval net nie weer herstel nie.
Peake het gesê die kind bly intussen by sy ouma.
"Die seuntjie is geweldig getraumatiseer. Hy is bitter slim, want hy moes so vinnig grootword," het sy gesê.
Abrahams se ma, Maria Clarke, waak voor haar dood by haar in die hospitaal. (Foto: Facebook)
Weldoeners help intussen om die koste van die begrafnis vir Abrahams te help dra. Peake het ook gesê enige hulp vir die familie, wat dit nie breed het nie, word verwelkom. Die seuntjie het nog nie berading ná die voorval ontvang nie, maar sal hopelik binnekort, het Peake gesê.
Kapt. Hazel Mqala, polisiewoordvoerder, het gesê die 30-jarige man het Maandag in die hof verskyn op aanklag van ernstige aanranding en verkragting.
Die saak teen hom is uitgestel tot Oktober en hy bly intussen in aanhouding. Sy naam word weerhou totdat hy gepleit het aangesien hy op 'n seksuele aanklag tereg staan.
Peake het gesê Abrahams se begrafnisdiens word vir 16 September beplan. Haar nadoodse ondersoek moet egter eers afgehandel word.
"Ek kan net hoop haar storie raak iemand aan, sodat daai mens betyds gaan praat … sodat sy betyds kan hulp kry," het Peake gesê.
Angelique Clarke Abrahams In die nuus moorde Oos-Londen
Durbanse pa vas ná 'moord' op vier kinders
WEF skop af te midde van betoging teen geslagsbaseerde geweld
Bring die doodstraf terug!
Wat ñ siek wereld. Net God kan ons red van hierdie bose, misdadige samelewing ????
…… and CYRIL/ANC play their lyres while Rome is burning
Kan iemand nou vir my se wat help n beskermingsbevel?? Hierdie land is verrot van die kop af. Dis wat jy kry as jy die duiwel vrye teuels gee. Godsdiens is uit die skole en parlement geneem. Van ons leiers is openlik Godslasterlik. Dinge word gese soos " net God sal my uit my pos uithaal."